Potenciano Gregorio

Hi Potenciano Gregorio, nga tinatawag gihapon nga Potenciano Gregorio, Sr. (Mayo 19, 1880 tubtob Pebrero 12, 1939) usa nga Bikolano nga musikero.  Hiya an kompositor han Sarung Banggi (Usa nga Gab-i), nga amo an pinakasikat nga Bikolnon nga kanta.

Natawo hi Potenciano Gregorio han bungto nga tinatawag han una nga Lib-og (yana amo ini an bungto han Santo Domingo) ha lalawigan han Albay ha Pilipinas.  Hira Narciso Gregorio ngan Canuta Valladolid (mayda mga nasiring nga an kasurat han apelyido han iya nanay o iroy Balladolid) amo an iya mga kag-anak.  Ha sayo nga pangidaron, nahibaro hiya pagtokar han violin, ngan nakilala hiya tungod han iya abilidad.  Nahibaro gihapon hiya pagtokar hin iba nga mga instrumento sugad han bandurria, an sista, ngan piano.  Ha pagtika-iha nga panahon, nagtikang hiya pagsurat hin musika para han lokal nga simbahan.  An iya pagkomposo o pagsurat hin musika iya kalugaringon nga buhat o kondi man ha pagburublig niya ngan han iya magurang nga bugto nga hi Bernardo nga amo an nag-organisa han lokal nga banda, an Banda de Lib-og. Hi Potenciano ha urhe nga panahon amo an nahimo nga maestro han banda han nasabi nga banda ngan ini nga puwesto iya hangtod han iya pag-api han Banda han Constabulario Pilipinhon o Philippine Constabulary Band dida han tuig 1919.

Iginsiring nga ginkomposo ni Potenciano Gregorio an kanta nga Sarung Banggi han 17 ka tuig an iya idad.  Mayda mga dirudilain nga mga bersyon han unan-o an iya pagkomposo hini nga kanta.  Sumala kan Hilario Balilo, an kasanhe nga alkalde o mayor han bungto, ginsurat ni Potenciano Gregorio an laylay ngan mga pulong han kanta dida hin usa ka gab-i han pakabati han kompositor han huni hin tamsi ngan han tingog han mga dahon.  Inin nga pagsaysay kinuha ni kasanhe-nga-alkalde Balilo dida hin impormasyon nga nakuha niya tikang kan Justo Gregorio, nga usa nga umangkon ni Potenciano.  Hi Resurrecion Gregorio, usa nga apo ni Potenciano nagsiring daw nga an kanta ginsurat dida han 1897 nga pagbuto han Bulkan Mayon ngan an kompositor karuyag anay nga ighalad an kanta ngadto han iya uyab nga hi Dominga Duran nga iya ginpangasawa ha urhe nga panahon.

Ha urhe nga panahon, ginbaligya ni Potenciano Gregorio an iya mga katungod han kanta nga Sarung Banggi ngadto kan Constancio de Guzman.  

Nagsurat gihapon hiya hin iba nga mga kanta sugad han Pusong Tagub nin Sakit ngan Hinuyop-hoyop nin Dios.

Han tuig 1919, inmapi hi Potenciano Gregorio han Banda han Constabulario han Pilipinas ha ilarom han pagmaestro ni Coronel Walter Loving.

Hi Potenciano Gregorio usa han mga gin-imbita pagtambong hin kompetensya hin iba nga mga musikero dida han Golden Gate International Exposition han 1938.  Pero samtang didto hiya ha langyaw, namatay hiya han tuig 1939 han sakit nga pneumonia ha Honolulu.  An iya mga nahabilin ginbalik ha Pilipinas ngan ginlubong ha Sementeryo han La Loma Cemetery ha Manila.  Han 2005, an iya mga nahabilin gin-gawas tikang han lubnganan ngan gindara ngadto han iya gin-ukyan nga bungto han Santo Domingo nga diin gin-otro paglubong.

Han 1961, mayda sunog nga nahinabo ha Santo Domingo nga nakaguba han balay han katulinan ni Potenciano Gregorio.

Mga Reperensya

http://www.inq7.net/globalnation/sec_fea/2004/jan/29-05.htm
http://www.pia.gov.ph/news.asp?fi=p050531.htm&no=26 

Gregorio, Potenciano
Gregorio, Potenciano